कोलाहोइ पर्वत
कोलाहोइ पर्वत (Kolahoi Peak) या गाश ब्रोएर (Gashe-broer) भारत के जम्मू और कश्मीर प्रदेश के अनंतनाग ज़िले में स्थित हिमालय का एक 17,799 फुट (5,425 मीटर) ऊँचा पर्वत है। यह कश्मीर घाटी क्षेत्र का सर्वोच्च पर्वत है। यहाँ आरू घाटी से पहुँचा जा सकता है और यह गान्दरबल ज़िले में सोनमर्ग के समीप भी है। पहलगाम के निकट स्थित आरू से यह लगभग 21 किमी दूर है। इसके उत्तर में सिन्द नदी बहती है। इसके ढलानों से कोलाहोइ हिमानी आरम्भ होती है, जो यहाँ से दक्षिण दिशा में जाने वाली लिद्दर नदी का स्रोत है। पर्वत का आकार एक पिरामिड जैसा है।